**ROKOVACÍ PORIADOK**

**KOMISIE PRE UDELENIE OPRÁVNENIA STREDNEJ ODBORNEJ ŠKOLE POUŽÍVAŤ POPRI SVOJOM NÁZVE AJ OZNAČENIE CENTRUM ODBORNÉHO VZDELÁVANIA A PRÍPRAVY PRE SKUPINY UČEBNÝCH A ŠTUDIJNÝCH ODBOROV**

29 Potravinárstvo

42 Poľnohospodárstvo, lesníctvo a rozvoj vidieka I.

43 Veterinárne vedy

45 Poľnohospodárstvo, lesníctvo a rozvoj vidieka II.

Slovenská poľnohospodárska a potravinárska komora (ďalej len „SPPK“), ako stavovská organizácia s vecnou pôsobnosťou podľa vyhlášky č. 64/2015 Z. z. o sústave odborov vzdelávania a o vecnej pôsobnosti k odborom vzdelávania k vyššie uvedeným skupinám odborov vzdelávania, v zmysle § 24 ods. 2 písm. d) zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon“), vydáva podrobnosti o rokovaní komisie pre udelenie oprávnenia strednej odbornej škole (ďalej len „SOŠ“) používať popri svojom názve aj označenie centrum odborného vzdelávania a prípravy pre učebné a študijné odbory zaradené do vyššie uvedených skupín odborov (ďalej len „Centrum OVP“). Rokovací poriadok komisie pre udelenie oprávnenia SOŠ používať popri svojom názve aj označenie Centrum OVP pre skupiny učebných a študijných odborov zaradených do vyššie uvedených skupín odborov (ďalej len „Rokovací poriadok komisie“) vychádza zo štatútu komisie pre udelenie oprávnenia SOŠ používať popri svojom názve aj označenie Centrum OVP pre skupiny učebných a študijných odborov zaradených do vyššie uvedených skupín odborov (ďalej len „Štatút komisie“).

**Článok 1**

**Úvodné ustanovenia**

1. Rokovací poriadok komisie upravuje prípravu a obsah rokovania, priebeh zasadania a spôsob prijímania uznesení odbornej komisie pre udelenie možnosti SOŠ pôsobiť ako Centrum OVP.
2. Projektom sa pre účely Rokovacieho poriadku komisie rozumie žiadosť SOŠ a prílohy k žiadosti (ďalej len „Projekt“). Podrobnosti o obsahu žiadosti a jej príloh sú uvedené v Podmienkach pre udelenie oprávnenia SOŠ používať popri svojom názve aj označenie Centrum OVP, vydaných SPPK pre vyššie uvedené skupiny odborov (ďalej len „Podmienky“).

**Článok 2**

**Zvolanie a priebeh zasadnutia komisie**

1. Zasadnutia komisie pripravuje a zvoláva tajomník komisie v zmysle štatútu komisie.
2. Zasadnutie komisie vedie predseda komisie alebo iný člen komisie poverený predsedom komisie.
3. Komisia je uznášaniaschopná, ak sa zasadnutia zúčastní nadpolovičná väčšina určeného počtu členov zo zástupcov minimálne troch rôznych inštitúcií uvedených v  článku 3 bodoch 2 a 3 Štatútu komisie.
4. Každý člen komisie projekt individuálne posúdi a pridelí mu počet bodov v hodnotiacom hárku.
5. Tajomník komisie na základe bodového hodnotenia všetkých členov komisie vypočíta bodový priemer každého posudzovaného projektu a výsledky predloží predsedovi komisie.
6. Predseda komisie oboznámi prítomných s výsledkami práce komisie a na ich základe navrhne uznesenie, v ktorom odporučí alebo neodporučí pokračovať v schvaľovacom procese kontrolou na mieste, v zmysle článku 3.
7. Zápisnica zo zasadnutia komisie obsahuje zdôvodnenia rozhodnutia komisie v prípade projektov, u ktorých komisia neodporúča schválenie možnosti pôsobiť ako Centrum OVP.

**Článok 3**

**Kontrola na mieste**

1. Kontrola na mieste sa vykonáva za účelom zistenia súladu skutočného stavu s predloženým projektom.
2. Kontrolu na mieste vykonajú zástupcovia komisie, ktorých schvaľuje predseda komisie v čase konania príslušného zasadnutia komisie.
3. Každý člen komisie, ktorý vykonáva kontrolu na mieste, individuálne posúdi žiadateľa a pridelí mu počet bodov v hodnotiacom hárku.
4. Tajomník komisie na základe bodového hodnotenia všetkých členov komisie vypočíta bodový priemer hodnotenia na mieste a výsledky predloží predsedovi komisie alebo ním poverenému zástupcovi.
5. Predseda komisie alebo ním poverený zástupca oboznámi prítomných s výsledkami a na ich základe navrhne uznesenie, v ktorom odporučí alebo neodporučí predsedovi SPPK schválenie možnosti strednej odbornej školy, strediska praktického vyučovania, školského hospodárstva alebo strediska odbornej praxe pôsobiť ako Centrum OVP.
6. Z kontroly na mieste sa vyhotovuje zápisnica, ktorá sa prikladá k zápisnici zo zasadnutia komisie. Zápisnica z kontroly na mieste obsahuje zdôvodnenia rozhodnutia komisie v prípade žiadateľov, u ktorých komisia neodporúča schválenie možnosti pôsobiť ako Centrum OVP.
7. Pri zistení nesúladu predloženého projektu a kontroly na mieste bude stredná odborná škola, stredisko praktického vyučovania, školské hospodárstvo alebo stredisko odbornej praxe uchádzajúce sa o možnosť pôsobiť ako Centrum OVP z výberu vylúčené.

**Článok 4**

**Prijímanie uznesení a hlasovanie**

1. O prijatí navrhovaného uznesenia rozhoduje komisia hlasovaním. 2. Každý člen komisie má 1 hlas.
2. Člen komisie, ktorý nesúhlasí s uznesením, má právo podať stanovisko, v ktorom uvedie svoj odlišný názor a jeho zdôvodnenie. Toto stanovisko sa prikladá k uzneseniu.
3. Na schválenie uznesenia je potrebná nadpolovičná väčšina hlasov prítomných členov komisie s platným hlasovacím právom. V prípade rovnosti hlasov je rozhodujúci hlas predsedu komisie alebo ním povereného zástupcu.
4. Po prijatí uznesenia tajomník zabezpečí vyhotovenie a overenie zápisnice zo zasadnutia, ktorej prílohou je prezenčná listina, výsledok hodnotenia a uznesenie komisie.
5. Uznesenie a zápisnicu zo zasadnutia komisie a kontroly na mieste podpisuje predseda komisie alebo ním poverený zástupca.

**Článok 5**

**Účinnosť**

1. Rokovací poriadok komisie pre udelenie oprávnenia SOŠ používať popri svojom názve aj označenie Centrum OVP nadobúdajú platnosť a účinnosť dňom jeho schválenia štatutárom SPPK.

|  |  |
| --- | --- |
| V Bratislave, dňa 30.5.2018 |  |
|  | Bc. Emil Macho, v.r.  Predseda SPPK | |